b'\n_START_ARTICLE_\nSeikkailu Punaisella merell\xc3\xa4\n_START_SECTION_\nJuoni\n_START_PARAGRAPH_\nTintti ja kapteeni Haddock ovat poistumassa elokuvateatterista, kun he kohtaavat kadulla Tintin vanhan yst\xc3\xa4v\xc3\xa4n, kenraali Alcazarin. Alcazar vaikuttaa kiireiselt\xc3\xa4 ja l\xc3\xa4htiess\xc3\xa4\xc3\xa4n h\xc3\xa4n vahingossa pudottaa lompakkonsa, jonka Tintti yritt\xc3\xa4\xc3\xa4 palauttaa h\xc3\xa4nelle. Alcazar kuitenkin katoaa salaper\xc3\xa4isesti, joten Tintti p\xc3\xa4\xc3\xa4tt\xc3\xa4\xc3\xa4 palauttaa lompakon hotelliin, jossa Alcazar on ilmoittanut oleskelevansa. Hotellin vastaanottovirkailija kuitenkin kertoo h\xc3\xa4nelle, ettei h\xc3\xa4n ole ikin\xc3\xa4 kuullut "kenraali Alcazarista". Kun Tintti ja Haddock palaavat takaisin Moulinsartin linnaan, he kohtaavat linnassa Khemedin arabivaltion emiiri Ben Kalish Ezabin piloille hemmotellun pojan Abdullahin. Pian heille ilmenee, ett\xc3\xa4 emiiri l\xc3\xa4hetti poikansa turvaan Moulinsartiin, sill\xc3\xa4 Ben Kalish Ezabin ja h\xc3\xa4nen pitk\xc3\xa4aikaisen kilpailijansa, \xc5\xa1eikki Bab El Ehrin, v\xc3\xa4lit ovat kiristyneet ja tilanne Khemediss\xc3\xa4 on muuttunut levottomaksi._NEWLINE_Seuraavana p\xc3\xa4iv\xc3\xa4n\xc3\xa4 Dupont ja Dupond saapuvat Moulinsartiin ja kertovat Tintille, ett\xc3\xa4 Interpol on antanut heille teht\xc3\xa4v\xc3\xa4ksi tarkkailla asekauppiasta, joka harjoittaa laitonta lentokoneiden salakuljetusta. Tintti j\xc3\xa4ljitt\xc3\xa4\xc3\xa4 asekauppiaan ja saa selville, ett\xc3\xa4 kyseess\xc3\xa4 on Dawson, joka on myym\xc3\xa4ss\xc3\xa4 Alcazarille toisen maailmansodan aikaisia de Havilland D.H.98 Mosquito -koneita. Kun Tintti saa selville, ett\xc3\xa4 my\xc3\xb6s Bab El Ehr on ostanut Dawsonin myymi\xc3\xa4 Mosquitoja ja k\xc3\xa4ytt\xc3\xa4nyt niit\xc3\xa4 Khemedin p\xc3\xa4\xc3\xa4kaupungin Wadesdahin valtaamisessa, h\xc3\xa4n l\xc3\xa4htee Miloun ja kapteeni Haddockin kanssa Khemediin voidakseen tavata Ben Kalish Ezabin. Wadesdahin lentoaseman passin tarkastuksessa kuitenkin v\xc3\xa4itet\xc3\xa4\xc3\xa4n, ettei Tintill\xc3\xa4 ja Haddockilla ole lupaa oleskella Khemediss\xc3\xa4, mink\xc3\xa4 vuoksi heid\xc3\xa4t sijoitetaan Beirutiin lent\xc3\xa4v\xc3\xa4\xc3\xa4n matkustajalentokoneeseen. Kesken lentomatkan koneen oikeanpuoleinen moottori leimahtaa liekkeihin, jolloin lentokone putoaa ja iskeytyy maahan. Kaikki matkustajat selviytyv\xc3\xa4t onnettomuudesta, mutta hetke\xc3\xa4 my\xc3\xb6hemmin koneen hylyss\xc3\xa4 r\xc3\xa4j\xc3\xa4ht\xc3\xa4\xc3\xa4 aikapommi, jonka Dawsonin k\xc3\xa4tyri oli piilottanut surmatakseen Tintin ja Haddockin._NEWLINE_Lentokone-onnettomuuden j\xc3\xa4lkeen Tintti, Milou ja Haddock tunkeutuvat Bab El Ehrin joukkojen miehitt\xc3\xa4m\xc3\xa4\xc3\xa4n Wadesdahiin, miss\xc3\xa4 he kohtaavat kauppias Oliveira da Figueiran. Figueira kertoo heille emiirin piilopaikan sijainnin ja antaa heille valeasut, joiden avulla Tintti, Milou ja Haddock p\xc3\xa4\xc3\xa4sev\xc3\xa4t ulos kaupungista. Kaupungin ulkopuolella he kuitenkin paljastuvat, ja heid\xc3\xa4n per\xc3\xa4\xc3\xa4ns\xc3\xa4 l\xc3\xa4htet\xc3\xa4\xc3\xa4n panssariautoja ja Mosquitoja, joita komentaa pseudonyymill\xc3\xa4 "Mull Pa\xc5\xa1\xc5\xa1a" esiintyv\xc3\xa4 tohtori M\xc3\xbcller. M\xc3\xbcllerin ohjeista huolimatta Mosquitot ymm\xc3\xa4rt\xc3\xa4v\xc3\xa4t niille annetut k\xc3\xa4skyt v\xc3\xa4\xc3\xa4rin ja vahingossa tuhoavat panssariautot, mink\xc3\xa4 ansiosta Tintti, Milou ja Haddock p\xc3\xa4\xc3\xa4sev\xc3\xa4t turvallisesti emiirin piilopaikkaan. Piilopaikassa Ben Kalish Ezab kertoo heille, ett\xc3\xa4 Dawsonin lentokonekauppoihin ja Bab El Ehrin suorittamaan vallankaappauksen on sekaantunut rikollinen liikemies, markiisi di Gorgonzola. _NEWLINE_Tintti, Milou ja Haddock l\xc3\xa4htev\xc3\xa4t emiirin purjelaivalla Mekkaan, mutta kesken laivamatkan heid\xc3\xa4n laivansa joutuu Bab El Ehrin Mosquitojen hy\xc3\xb6kk\xc3\xa4yksen kohteeksi. Vaikka Tintti onnistuukin karkottamaan lentokoneet ja ampumaan yhden niist\xc3\xa4 alas, laivan miehist\xc3\xb6 pakenee pelastusveneell\xc3\xa4 ja j\xc3\xa4tt\xc3\xa4\xc3\xa4 Tintin kumppaneineen yksin hy\xc3\xb6kk\xc3\xa4yksess\xc3\xa4 vaurioituneeseen alukseen. Tintti ja Haddock rakentavat lautan ja pelastavat veden varaan joutuneen palkkasoturin Pjotr Pahkin, joka ohjasi Tintin alas pudottamaa Mosquito-konetta. Joitakin tunteja my\xc3\xb6hemmin heid\xc3\xa4t pelastaa loistoristeilij\xc3\xa4 M/S Sheherazade, jonka omistaa markiisi di Gorgonzola. Seuraavana aamuna Tintti, Milou, Haddock ja Pahk kuitenkin siirrett\xc3\xa4\xc3\xa4n rahtilaiva SS Ramonalle, jonka kapteeni on Haddockin entinen per\xc3\xa4mies Allan. Heid\xc3\xa4t lukitaan hyttiin ja y\xc3\xb6n aikana miehist\xc3\xb6nj\xc3\xa4senet sytytt\xc3\xa4v\xc3\xa4t laivan liekkeihin, mink\xc3\xa4 j\xc3\xa4lkeen Allan miehist\xc3\xb6ineen pakenee rahtilaivalta. Tintti kumppaneineen kuitenkin onnistuu murtautumaan hytist\xc3\xa4 ja sammuttamaan tulipalon, mink\xc3\xa4 j\xc3\xa4lkeen Haddock vapauttaa laivan rahtiruumaan vangitut islaminuskoiset afrikkalaiset pyhiinvaeltajat joiden alkuper\xc3\xa4inen p\xc3\xa4\xc3\xa4m\xc3\xa4\xc3\xa4r\xc3\xa4 oli Mekka, jotka Roberto Rastapopoulosiksi paljastunut "di Gorgonzola" oli aikeissa myyd\xc3\xa4 orjuuteen Punaisellamerell\xc3\xa4. _NEWLINE_Kun Rastapopoulos saa selville, ett\xc3\xa4 SS Ramona ei ole uponnut ja on Tintin hallussa, h\xc3\xa4n l\xc3\xa4hett\xc3\xa4\xc3\xa4 sukellusveneen tuhoamaan rahtilaivan h\xc3\xa4vitt\xc3\xa4\xc3\xa4kseen todisteet siit\xc3\xa4, ett\xc3\xa4 h\xc3\xa4n on harjoittanut orjakauppaa. Tintti kuitenkin havaitsee sukellusveneen, ja Haddockin avulla Pahk v\xc3\xa4istelee sukellusveneen laukaisemia torpedoja. Tintti ottaa yhteyden Punaisellamerell\xc3\xa4 purjehtivaan Yhdysvaltain laivaston sotalaivaan USS Los Angelesiin, jonka saapumisen j\xc3\xa4lkeen sukellusvene lopettaa hy\xc3\xb6kk\xc3\xa4yksens\xc3\xa4 ja antautuu ehdoitta. USS Los Angeles my\xc3\xb6s pys\xc3\xa4ytt\xc3\xa4\xc3\xa4 M/S Sheherazaden ja yritt\xc3\xa4\xc3\xa4 pid\xc3\xa4tt\xc3\xa4\xc3\xa4 Rastapopoulosin, joka lavastaa kuolemansa ja pakenee pienoiskokoisella sukellusveneell\xc3\xa4. Tarinan lopun leikkeet sanomalehdist\xc3\xa4 paljastavat, ett\xc3\xa4 San Theodorosissa kenraali Alcazar on sy\xc3\xb6ssyt kenraali Tapiocan vallasta; emiiri Ben Kalish Ezab on ottanut takaisin vallan Khemediss\xc3\xa4; ja Dawsonin lentokonekaupat ja Rastapopoulosin orjakauppa on tuotu julkisuuteen.'